மாபாடிய உரை அருளியவர்: மாதவச் சிவஞானயோகிகள் மங்கல வாழ்த்து காமிகம் முதலிய சைவாகமங்களுள் ஞானபாதப் பொருளின் இகலறுத்து அவற்றின் பொருள்உண்மை போதித்தற்கு இரௌரவ ஆகமத்தில் எழுந்து சிவஞானபோத நூலினைத் தமிழுலகம் உய்தற்பொருட்டு மொழிபெயர்த்துச் செய்து பொழிப்புரைப்பான் எடுத்துக்கொண்ட ஆசிரியர், சாக்கிரத்தே அதீதத்தைப் புரியும் தமக்கு இடையூறு சிறிதும் அணுகாமை அறிந்தாராயினும், ஆன்றோர் ஆசாரம் பாதுகாத்தற் பொருட்டும், மாணாக்கர்க்கு அறிவுறுத்தற் பொருட்டும், முதற்கண் இடையூறு நீக்குதற்குரிய கடவுளை வாழ்த்துவதாகிய மங்கல வாழ்த்துக் கூறுகின்றார்:- -என வரும். வாழ்த்தும் வணக்கமும் பொருளியல்பு உரைத்தலும் என மங்கலவாழ்த்து மூவகைப்படும். அவற்றுள், இது பொருளியல்பு உரைத்தல் எனக் கொள்க. நந்தி பெருமானுக்கு இந்நூல் அறிவுறுத்தருளிய முதலாசிரியர் என்பது உணர்த்துதற்குக் கல்லால்நிழல் என இடம் கூறினார். ஆண்டு எழுந்தருளி யிருந்து, சிவாகமப் பொருள்கள் ஒன்றோடு ஒன்று முரணுவனாக மலைந்து வினாவிய நந்தி பெருமானுக்கு, இந்நூலான் மலைவு தீர்த்து அருளினார் என்பார் மலைவில்லார் என்றார். இல்லார் = இல்லாகச் செய்தார் எனப் பண்படியிற் பிறந்த வினைப்பெயர். இனி, மலைவில்லார் என்பது மேருவை வில்லாகவுடையர் எனக்கொண்டு கல்லால் நிழலில் எழுந்தருளியிருந்து வீடுபேறும், மலையை வில்லாக வளைத்துப் பகைவரை வென்று போகமும் அளித்து அருளியோர் எனினும் அமையும். எனவே, ஐந்தொழிற்கும் வினைமுதல் என்றவாறாயிற்று.